Холандец обърна цялото си имущество в биткоини и зачака бъдещо богатство в барака - Mediapool.bg
19:16 | 12 октомври 2017 | 3 коментара
IT – специалистът от холандския град Венло Диди Тайхуту продаде цялото си имущество за 85 биткоина и се пренесе със семейството си в къмпинг, за да може след време да забогатее и да подобри жизнения си стандарт след "криптовалутния бум", пише "Бизнес Инсайдър".
39-годишният глава на семейство с три деца е продал дома си заедно с другото си имущество, включително колата, мотора, детските играчки и всички други предмети.
"Хората казват: ти си луд", разказва Тайхуту. "Но ние сме авантюристично семейство и искаме да играем тази хазартна игра. Ако никога не рискувате, животът е скучен", обяснява той. Според него цифровата валута и технологията блокчейн ще доведат до революция във финансовата система. Те могат изцяло да трансформират ролята на парите и банките в обществото.
"След пет години всички ще кажат: "Ние трябваше да предвидим това!" А аз още сега реагирам на тези промени", подчерта хазартният баща и съпруг.
Тайхуту и преди се е занимавал с криптовалута – той започнал да се интересува от темата през 2010 г. До момента обаче холандецът не си е позволявал да влага в биткоини големи спестявания. Към 2013 г. имал спестена сума в криптовалута, еквивалентна на няколкостотин евро, и решил да я продаде. "Ако знаех, че след четири години бих получил 10 пъти повече, разбира се, не бих продал всичко, но тогава аз просто исках да получа печалба", признава мъжът.
Той и жена му взели решението да продадат всичко през лятото на 2017 г., когато с трите си дъщери се върнали от деветмесечно пътешествие из Азия и Австралия. На пътешествието потеглили след като в началото на 2016 г. на 61 години починал бащата на Тайхуту. По думите му това е бил сложен период. Той продал бизнеса си с компютърни курсове, с които се занимавал 11 години, и решил кардинално и за дълго да смени обстановката заедно със семейството си.
По време на това пътешествие холандецът понякога срещал хора, използващи биткоини, говорил с тях и обмислял плана си.
През пролетта на 2017 г. стойността на биткоина нарасна до 3000 долара, курсът на другите криптовалути също се качи. Това накарало Тайхуту още по-упорито да се замисли за бъдещата авантюра. Освен това решил, че многочислените срещи с биткойн трейдъри по време на пътуването е положителен знак.
85-те биткоина, които семейството спечелило от продажбата на къщата си и цялото имущество, била еквивалент на около 300 000 евро. Тайхуту се надява, че до 2020 г. биткоинът толкова ще вдигне цената си, че с жена му и децата ще могат да се върнат към обичайния си начин на живот и ще плати престижно образование на дъщерите си.
За момента обаче им се налага да се приютяват в малка барака на къмпинга – за която сменили разкошна къща с четири спални и площ 200 кв. м. Трите дъщери, които разполагали в миналото с отделни стаи, сега спят заедно на двойно легло. Жената на холандеца напълно го подкрепя и смята, че главното е образованието на дъщерите им и че може да се живее и скромно.
Днес, 12 октомври, курсът на биткоина за втори път в историята на валутата премина границата от пет хиляди долара и установи нов рекорд. Курсът му достигна максимум от 5167 долара, качвайки се с почти 7% в рамките на деня.